nibzard/narodne-novine-full-text-markdown huggingface dataset:
## Pravilnik o izmjenama i dopunama Pravilnika o pošiljkama proizvoda životinjskoga podrijetla za koje ne postoje veterinarsko-zdravstvene smetnje pri uvozu u Republiku Hrvatsku i provozu preko teritorij

### NN 159/1998 (14.12.1998.), Pravilnik o izmjenama i dopunama Pravilnika o pošiljkama proizvoda životinjskoga podrijetla za koje ne postoje veterinarsko-zdravstvene smetnje pri uvozu u Republiku Hrvatsku i provozu preko teritorij

# MINISTARSTVO POLJOPRIVREDE I ŠUMARSTVA

Na temelju članka 68. stavka 10. Zakona o veterinarstvu ("Narodne novine"
br. 70/97) ministar poljoprivrede i šumarstva donosi

## **PRAVILNIK**

### **O IZMJENAMA I DOPUNAMA PRAVILNIKA O POŠILJKAMA PROIZVODA ŽIVOTINJSKOG PODRIJETLA ZA KOJE NE POSTOJE VETERINARSKO-ZDRAVSTVENE SMETNJE PRI UVOZU U REPUBLIKU HRVATSKU I PROVOZU PREKO TERITORIJA REPUBLIKE HRVATSKE**

Članak 1.

U članku 3. Pravilnika o pošiljkama proizvoda životinjskoga podrijetla
za koje ne postoje veterinarsko-zdravstvene smetnje pri uvozu u Republiku
Hrvatsku i provozu preko teritorija Republike Hrvatske ("Narodne novine"
br. 93/98) u točki 2. iza riječi "jajima", iza zareza dodaju se riječi:
"majoneze u maloprodajnoj ambalaži,".

Članak 2.

Članak 4. mijenja se tako da glasi:

"Utvrđuje se da rješenje o veterinarsko-zdravstvenim uvjetima za provoz
nije potrebno za pošiljke svih vrsta životinjskih proizvoda."

Članak 3.

Ovaj Pravilnik stupa na snagu osmog dana od dana objave u "Narodnim
novinama".

Klasa: 322-01/98-01/91
Urbroj: 525-01/98-01-VVM
Zagreb, 9. prosinca 1998.

Ministar
**mr. Zlatko Dominiković,** v. r.

Pravilnik, NN 159/1998-1957
## Pravilnik o izmjenama i dopunama Pravilnika o mjeriteljskim zahtjevima za pakovine

### NN 159/1998 (14.12.1998.), Pravilnik o izmjenama i dopunama Pravilnika o mjeriteljskim zahtjevima za pakovine

# **DRŽAVNI ZAVOD ZA NORMIZACIJU I MJERITELJSTVO**

Na temelju članaka 45. i 46. Zakona o mjeriteljskoj djelatnosti ("Narodne
novine" broj 11/94) ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O IZMJENAMA I DOPUNAMA PRAVILNIKA O MJERITELJSKIM ZAHTJEVIMA ZA PAKOVINE**

Članak 1.

U Pravilniku o mjeriteljskim zahtjevima za pakovine ("Narodne novine"
broj 23/97 i 93/97) članak 9. stavak 2. točka 2.a) mijenja se i glasi:
"senf i sve vrste sosova, količina punjenja označava se obujmom ili masom".

Stavak (6) ovog članka mijenja se i glasi: "(6) Kod pakovina s bojama,
lakovima i premazima jednakih nazivnih količina punjenja, količina punjenja
označuje se obujmom, a kod dvokomponentnih proizvoda kod kojih se smjesa
komponenata temelji na masenom odnosu, količina punjenja označuje se masom."

Članak 2.

U tablici iz Priloga 3. stupac Proizvod redni broj 2.11.1. Delikatesni
umaci i preljevi (emulgirani i neemulgirani, sa i bez čvrstih sastojaka)
majoneza, rajčica i kečap u stupcu 2 Normir. vrijedn. dodaju se brojke:

"75, 100,

180, 300,

330, 350,

400, 450,

650, 875,

1000,

1250,

2500,

4500".

U tablici iz Priloga 3. stupac Proizvod redni broj 8.1 Boje i lakovi
za neposrednu uporabu (sa ili bez dodatka otapala (tar. Br. CT 32.08, 32.09
i 32.10 osim dispergirajućih pigmenata i otapala) u stupcu 2 Normir. vrijedn.
dodaju se brojke:

"25, 50,

125,

250,

375,

500,

750,

1000,

2000,

2500,

4000,

5000,

10000".

Članak 3.

Ovaj Pravilnik stupa na snagu osmog dana od dana objave u "Narodnim
novinama".

Klasa:011-02/98-04/8
Urbroj: 558-03/1-98-1
Zagreb, 4. prosinca 1998.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 159/1998-1959
## Odluka o izmjeni Odluke o nadzornom izvješću za banke i štedionice i naputcima za popunjavanje nadzornog izvješća

### NN 159/1998 (14.12.1998.), Odluka o izmjeni Odluke o nadzornom izvješću za banke i štedionice i naputcima za popunjavanje nadzornog izvješća

# **HRVATSKA NARODNA BANKA**

Na temelju članka 18. Zakona o bankama i štedionicama ("Narodne novine"
br. 46/97 - pročišćeni tekst) i članka 75. Zakona o Hrvatskoj narodnoj
banci ("Narodne novine" br. 35/95 - pročišćeni tekst) guverner Hrvatske
narodne banke donio je

## **ODLUKU**

### **O IZMJENI ODLUKE O NADZORNOM IZVJEŠĆU ZA BANKE I ŠTEDIONICE I NAPUTCIMA ZA POPUNJAVANJE NADZORNOG IZVJEŠĆA**

1. Točka 5. Odluke o nadzornom izvješću za banke i štedionice i naputcima
za popunjavanje nadzornog izvješća ("Narodne novine" 103/98) mijenja se
i glasi: "Ova Odluka stupa na snagu osmog dana nakon objave u "Narodnim
novinama", a primjenjuje se za izvještajna razdoblja koja počinju od 1.
siječnja 2000. godine."

2. Točke 6. i 7. Odluke o nadzornom izvješću za banke i štedionice i
naputcima za popunjavanje nadzornog izvješća ("Narodne novine" 103/98)
brišu se.

O.br. 184-100/12-98/MŠ
Zagreb, 4. prosinca 1998.

Guverner
Hrvatske narodne banke
**dr. Marko Škreb,** v. r.

Odluka, NN 159/1998-1961
## Odluka o osnivanju ispostava

### NN 159/1998 (14.12.1998.), Odluka o osnivanju ispostava

# **HRVATSKI ZAVOD ZA ZAPOŠLJAVANJE**

Na temelju članka 13. Statuta Hrvatskog zavoda za zapošljavanje ("Narodne
novine" broj: 4/98), Upravno vijeće Hrvatskog zavoda za zapošljavanje donosi

## **ODLUKU**

### **O OSNIVANJU ISPOSTAVA**

1. Osnivaju se ispostave za:

1. Područnu službu Slavonski Brod u Okučanima.

2. Područnu službu Čakovec u Čakovcu, Prelogu i Murskom Središću.

3. Područnu službu Split u Trilju.

4. Područnu službu Sisak u Topuskom.

5. Područnu službu Vukovar u Iloku.

II. Ova Odluka stupa na snagu osam dana nakon objave u "Narodnim novinama".

Klasa: 023-01/98-01/10

Urbroj: 344-06/2-98-3

Zagreb, 26. studenoga 1998.

Zamjenik predsjednika
Upravnog vijeća
**Niko Gunjina,** v. r.

Odluka, NN 159/1998-1962
## Rješenje o odobrenju skraćenog prospekta o izdavanju dionica privatnim izdanjem trgovačkom društvu ADRIA d.d. Zadar

### NN 159/1998 (14.12.1998.), Rješenje o odobrenju skraćenog prospekta o izdavanju dionica privatnim izdanjem trgovačkom društvu ADRIA d.d. Zadar

# **KOMISIJA ZA VRIJEDNOSNE PAPIRE REPUBLIKE HRVATSKE**

Sukladno odredbama članka 12. stavka 1. točke 2. i članka 19. stavka
2. Zakona o izdavanju i prometu vrijednosnim papirima ("Narodne novine",
broj 107/95.), Komisija za vrijednosne papire Republike Hrvatske (u daljnjem
tekstu: Komisija), temeljem zahtjeva trgovačkog društva ADRIA d.d. Zadar,
Gaženička 32, za odobrenje prospekta o izdavanju dionica druge emisije
serije "C" privatnim izdanjem, na sjednici održanoj dne 1. prosinca 1998.
godine donijela je sljedeće

## **RJEŠENJE**

### **O ODOBRENJU SKRAĆENOG PROSPEKTA O IZDAVANJU DIONICA PRIVATNIM IZDANJEM**

1. Trgovačkom društvu ADRIA d.d. Zadar, Gaženička 32, odobrava se skraćeni
prospekt o izdavanju 59.000 redovnih dionica na ime privatnim izdanjem,
serije "C", ukupne vrijednosti 5.900.000,00 kuna, nominalne vrijednosti
100,00 kuna po dionici.

2. Ovo rješenje objavit će se u "Narodnim novinama".

Klasa: UP/I-450-08/98-01/98
Urbroj: 567-01/98-7
Zagreb, 1. prosinca 1998.

Predsjednik Komisije
**Ivica Smiljan,** v. r.

Rješenje, NN 159/1998-1963
## Rješenje o odobrenju skraćenog prospekta o izdavanju dionica privatnim izdanjem trgovačkom društvu TRŠĆANSKA ŠTEDIONICA - BANKA d.d. Zagreb

### NN 159/1998 (14.12.1998.), Rješenje o odobrenju skraćenog prospekta o izdavanju dionica privatnim izdanjem trgovačkom društvu TRŠĆANSKA ŠTEDIONICA - BANKA d.d. Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

Sukladno odredbama članka 12. stavka 1. točke 2. i članka 19. stavka
2. Zakona o izdavanju i prometu vrijednosnim papirima ("Narodne novine",
broj 107/95), Komisija za vrijednosne papire Republike Hrvatske (u daljnjem
tekstu: Komisija), temeljem zahtjeva trgovačkog društva TRŠĆANSKA ŠTEDIONICA
- BANKA d.d. Zagreb, Smičiklasova 23, za odobrenje prospekta o izdavanju
dionica druge emisije serije "B" privatnim izdanjem, na sjednici održanoj
dne 1. prosinca 1998. godine donijela je sljedeće

## **RJEŠENJE**

### **O ODOBRENJU SKRAĆENOG PROSPEKTA O IZDAVANJU DIONICA PRIVATNIM IZDANJEM**

1. Trgovačkom društvu TRŠĆANSKA ŠTEDIONICA - BANKA d.d., Zagreb, Smičiklasova
23, odobrava se skraćeni prospekt o izdavanju 1.500 redovnih dionica na
ime privatnim izdanjem, serije "B", ukupne vrijednosti 5.550.000,00 kuna,
nominalne vrijednosti 3.700,00 kuna po dionici.

2. Ovo rješenje objavit će se u "Narodnim novinama".

Klasa: UP/I-450-08/98-01/115
Urbroj: 567-01/98-7
Zagreb, 1. prosinca 1998.

Predsjednik Komisije
**Ivica Smiljan,** v. r.

Rješenje, NN 159/1998-1964
## Rješenje o odobrenju prospekta za uvrštenje svih dionica u službenu kotaciju Zagrebačke burze dioničkom društvu PODRAVKA prehrambena industrija, d.d. Koprivnica

### NN 159/1998 (14.12.1998.), Rješenje o odobrenju prospekta za uvrštenje svih dionica u službenu kotaciju Zagrebačke burze dioničkom društvu PODRAVKA prehrambena industrija, d.d. Koprivnica

# KOMISIJA ZA VRIJEDNOSNE PAPIRE REPUBLIKE HRVATSKE

Temeljem odredbi članka 12. stavka 1. točke 2. i članka 58. stavak 3.
Zakona o izdavanju i prometu vrijednosnim papirima ("Narodne novine" broj
107/95), Komisija za vrijednosne papire Republike Hrvatske (u daljnjem
tekstu: Komisija), temeljem zahtjeva dioničkog društva "PODRAVKA" prehrambena
industrija d.d., Koprivnica, Ante Starčevića 32, za odobrenje prospekta
za uvrštenje svih dionica u službenu kotaciju Zagrebačke burze, izdaje

## **RJEŠENJE**

### **O ODOBRENJU PROSPEKTA ZA UVRŠTENJE SVIH DIONICA U SLUŽBENU KOTACIJU ZAGREBAČKE BURZE**

1. Dioničkom društvu "PODRAVKA" prehrambena industrija d.d., Koprivnica,
Ante Starčevića 32, odobrava se prospekt za uvrštenje svih 5.406,696 redovnih
dionica, nominalne vrijednosti 300,00 kuna po dionici, u službenu kotaciju
Zagrebačke burze.

2. Ovo rješenje će biti objavljeno u "Narodnim novinama".

Klasa: UP/I-450-08/98-01/124
Urbroj: 567-03/98-2
Zagreb, 3. prosinca 1998.

Predsjednik Komisije
**Ivica Smiljan,** v. r.

Rješenje, NN 159/1998-1965
## Rješenje o odobrenju prospekta o izdavanju komercijalnih zapisa PLIVE d.d.

### NN 159/1998 (14.12.1998.), Rješenje o odobrenju prospekta o izdavanju komercijalnih zapisa PLIVE d.d.

# KOMISIJA ZA VRIJEDNOSNE PAPIRE REPUBLIKE HRVATSKE

Sukladno odredbama članka 12. stavak 1. točka 2. i članka 20. stavak
1. i 2. Zakona o izdavanju i prometu vrijednosnim papirima ("Narodne novine",
broj 107/95, izmjene i dopune broj 148/98), Komisija za vrijednosne papire
Republike Hrvatske (u daljnjem tekstu: Komisija), temeljem zahtjeva trgovačkog
društva PLIVA d.d., Zagreb, Ulica grada Vukovara 49, za odobrenje prospekta
o izdavanju komercijalnih zapisa PLIVE d.d., na izvanrednoj sjednici održanoj
dne 7. prosinca 1998. godine donijela je sljedeće

## **RJEŠENJE**

### **O ODOBRENJU PROSPEKTA O IZDAVANJU KOMERCIJALNIH ZAPISA PLIVE D.D.**

1. Trgovačkom društvu PLIVA d.d., Zagreb, Ulica grada Vukovara 49, odobrava
se prospekt o izdavanju komercijalnih zapisa PLIVE d.d. ukupne vrijednosti
do 400.000.000,00 kuna, u više tranši pojedinačne vrijednosti najmanje
25.000.000,00 kuna i nominalne vrijednosti 10.000,00 kuna po jednom komercijalnom
zapisu.

2. Ovo rješenje objavit će se u "Narodnim novinama".

Klasa: UP/I-450-08/98-01/121
Urbroj: 567-01/98-8
Zagreb, 8. prosinca 1998.

Predsjednik Komisije
**Ivica Smiljan,** v. r.

Rješenje, NN 159/1998-1966
## Odluka o ispravku Odluke o dodjeli odlikovanja broj 01-051-98882/1

### NN 159/1998 (14.12.1998.), Odluka o ispravku Odluke o dodjeli odlikovanja broj 01-051-98882/1

# PREDSJEDNIK REPUBLIKE HRVATSKE

Na temelju članka 98. Ustava Republike Hrvatske i članka 2., stavak
1., Zakona o odlikovanjima i priznanjima Republike Hrvatske ("Narodne novine"
broj 20/95), donosim

## **ODLUKU**

### **O ISPRAVKU ODLUKE O DODJELI ODLIKOVANJA**

*I. U Odluci o dodjeli Reda Danice hrvatske s likom Blaža Lorkovića,
broj 01-051-98-13-2-1/1, od 26. svibnja 1998. godine,*

1. pod rednim brojem 76.

umjesto: "AMELIJA TOMAŠEVIĆ"

treba stajati: "AMELIA TOMAŠEVIĆ"

Broj: 01-051-98-88-2/1
Zagreb, 3. prosinca 1998.

Predsjednik
Republike Hrvatske
**dr. Franjo Tuđman,** v. r.

Odluka, NN 159/1998-1968
## Uredba o dopuni Uredbe o uvjetima odobravanja kredita i zajmova određenih pravnih osoba

### NN 160/1998 (16.12.1998.), Uredba o dopuni Uredbe o uvjetima odobravanja kredita i zajmova određenih pravnih osoba

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnog sabora ("Narodne novine", broj 131/98), Vlada Republike Hrvatske
je na sjednici održanoj 10. prosinca 1998. godine donijela

## **UREDBU**

### **O DOPUNI UREDBE O UVJETIMA ODOBRAVANJA KREDITA I ZAJMOVA ODREĐENIH PRAVNIH OSOBA**

Članak 1.

U Uredbi o uvjetima odobravanja kredita i zajmova određenih pravnih
osoba ("Narodne novine", br. 43/98 i 44/98) u članku 3. iza riječi: "sredstva"
dodaju se riječi: "i na Hrvatski zavod za zapošljavanje".

Članak 2.

Ova Uredba stupa na snagu osmog dana od dana objave u "Narodnim novinama".

Klasa: 450-05/97-01/01
Urbroj: 5030115-98-3
Zagreb, 10. prosinca 1998.

Predsjednik
**mr. Zlatko Mateša,** v. r.

Uredba, NN 160/1998-1969
## Odluka o dopuni Odluke o načinu obračuna, naplate i plaćanja aktivnih i pasivnih kamata Hrvatske narodne banke

### NN 160/1998 (16.12.1998.), Odluka o dopuni Odluke o načinu obračuna, naplate i plaćanja aktivnih i pasivnih kamata Hrvatske narodne banke

# HRVATSKA NARODNA BANKA

Na temelju članka 16. i članka 67. stavka 1. točke 11. Zakona o Hrvatskoj
narodnoj banci ("Narodne novine" br. 35/95 - pročišćeni tekst), Savjet
Hrvatske narodne banke na sjednici održanoj 9. prosinca 1998. godine donio
je

## **ODLUKU**

### **O DOPUNI ODLUKE O NAČINU OBRAČUNA, NAPLATE I PLAĆANJA AKTIVNIH I PASIVNIH KAMATA HRVATSKE NARODNE BANKE**

I.

U točki II. iza stavka 1. Odluke o načinu obračuna, naplate i plaćanja
aktivnih i pasivnih kamata Hrvatske narodne banke ("Narodne novine" br.
147/98) dodaje se novi stavak koji glasi:

"U smislu stavka 1. ove točke pod kreditima smatraju se i repo aranžmani
Hrvatske narodne banke."

Iza stavka 3. iste točke dodaju se stavci 4. i 5. koji glase:

"Izuzetno, kamatu na obveznu rezervu koja se održava na žiro-računu
Hrvatska narodna banka obračunava pet dana po isteku razdoblja održavanja
obvezne rezerve. Kamata se obračunava na iznos prosječno održanih sredstava
na žiro-računu za sve dane razdoblja održavanja, a početak primjene odnosi
se na razdoblje održavanja koje počinje 21. prosinca 1998. godine.

Hrvatska narodna banka isplatit će obračunatu kamatu u roku od osam
dana nakon isteka razdoblja održavanja obvezne rezerve."

II.

U točki V. iza stavka 2. Odluke dodaje se novi stavak koji glasi:

"Na kamatu na kredite i druga potraživanja, te na sredstva koja su u
depozitu Hrvatske narodne banke, obračunava se kamata po konformnoj stopi
za sve dane do krajnjeg roka za plaćanje kamata."

U stavku 3. iste točke iza riječi obračun dodaje se riječ "zateznih".

III.

Odluka stupa na snagu danom objave u "Narodnim novinama".

O. br. 460/98.
Zagreb, 9. prosinca 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 160/1998-1973
## Odluka o uvjetima za odobrenje kratkoročnog kredita na osnovi zaloga vrijednosnih papira (lombardni kredit)

### NN 160/1998 (16.12.1998.), Odluka o uvjetima za odobrenje kratkoročnog kredita na osnovi zaloga vrijednosnih papira (lombardni kredit)

# HRVATSKA NARODNA BANKA

Na temelju članka 15. i članka 67. stavka 1. točke 10. Zakona o Hrvatskoj
narodnoj banci ("Narodne novine", br. 35/95 - pročišćeni tekst) Savjet
Hrvatske narodne banke, na sjednici održanoj 9. prosinca 1998. godine,
donio je

## **ODLUKU**

### **O UVJETIMA ZA ODOBRENJE KRATKOROČNOG KREDITA NA OSNOVI ZALOGA VRIJEDNOSNIH PAPIRA (LOMBARDNI KREDIT)**

I.

Ovom Odlukom se reguliraju način i uvjeti odobravanja te povrata kratkoročnog
kredita na osnovi zaloga vrijednosnih papira (u daljnjem tekstu: lombardni
kredit).

II.

Hrvatska narodna banka odobrava lombardni kredit u visini:

- 50% nominalne vrijednosti blagajničkih zapisa Hrvatske narodne banke
u kunama založenih za ovu namjenu;

- 50% nominalne vrijednosti blagajničkih zapisa Hrvatske narodne banke
nominiranih u stranoj valuti založenih za ovu namjenu, a u protuvrijednosti
kuna temeljem srednjeg tečaja Hrvatske narodne banke na dan odobravanja
kredita;

- 50% nominalne vrijednosti trezorskih zapisa Ministarstva financija
Republike Hrvatske založenih za ovu namjenu;

- 50% nominalne vrijednosti mjenica izdanih od strane Ministarstva financija
Republike Hrvatske založenih za ovu namjenu.

III.

Banke i štedionice mogu koristiti lombardni kredit tijekom mjeseca neprekidno
ili s prekidima do ukupno 18 radnih dana u mjesecu.

IV.

Lombardni kredit se odobrava s rokom vraćanja najkasnije do roka dospijeća
založenih vrijednosnih papira.

V.

Danom početka korištenja lombardnog kredita smatra se dan kad su banci
prenesena sredstva na njezin žiro-račun, dok se dan vraćanja kredita ne
računa kao dan korištenja kredita. Ako banka ili štedionica vrati kredit
istoga dana kada su joj sredstva doznačena na žiro-račun, smatrat će se
da je kredit korišten jedan dan, ali se taj dan neće računati u smislu
ograničenja iz točke III. ove Odluke. Radnim danom, u smislu ove Odluke,
smatra se i subota.

VI.

Za vrijeme korištenja interventnog kredita, banka ili štedionica ne
može koristiti kredit iz točke I. ove Odluke.

VII.

Kamatna stopa na kredit iz točke I. ove Odluke regulirana je Odlukom
o kamatnim stopama Hrvatske narodne banke.

VIII.

Ako banka ili štedionica korišteni kredit iz točke I. Odluke ne vrati
u roku iz točke III. i IV. Odluke, Hrvatska narodna banka će za povrat
lombardnog kredita odobriti interventni kredit.

IX.

Danom stupanja na snagu ove Odluke, prestaju važiti Odluka o uvjetima
za odobrenje kratkoročnih kredita na osnovu zaloga blagajničkih zapisa
(lombardni kredit) ("Narodne novine" br. 76/96, 48/98 i 71/98) i Odluka
o odobravanju dnevnog kredita za premošćivanje problema tekuće nelikvidnosti
("Narodne novine" br. 96/97 i 114/98).

X.

Ova Odluka stupa na snagu danom objave u "Narodnim novinama".

O. br. 461/98.
Zagreb, 9. prosinca 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 160/1998-1974
## Odluka o izmjeni i dopuni Odluke o kamatnim stopama Hrvatske narodne banke

### NN 160/1998 (16.12.1998.), Odluka o izmjeni i dopuni Odluke o kamatnim stopama Hrvatske narodne banke

# HRVATSKA NARODNA BANKA

Na temelju članka 12., članka 16. stavka 2. i članka 67. stavka 1. točke
11. Zakona o Hrvatskoj narodnoj banci ("Narodne novine" broj 35/95 - pročišćeni
tekst) Savjet Hrvatske narodne banke, na sjednici održanoj 9. prosinca
1998. godine donio je

## **ODLUKU**

### **O IZMJENI I DOPUNI ODLUKE O KAMATNIM STOPAMA HRVATSKE NARODNE BANKE**

I.

U točki I. stavku 1. Odluke o kamatnim stopama Hrvatske narodne banke
("Narodne novine", br. 76/96, 28/97, 58/97, 96/97, 103/97, 48/98, 88/98,
114/98 i 136/98) postotak "11%" zamjenjuje se postotkom "12%".

Iza stavka 1. dodaje se stavak 2. koji glasi:

"Iznimno od stavka jedan ove točke, na lombardne kredite koji se koriste
i vrate u istom danu obračunava se i naplaćuje kamata po stopi od 7% godišnje".

II.

Točka III. Odluke briše se.

III.

Točke IV., V., VI., VII. i VIII. postaju točke III., IV., V., VI. i
VII.

IV.

U točki VI. stavak 1. Odluke mijenja se i glasi:

"Na sredstva obvezne rezerve banaka i štedionica (osim dijela koji se
u prosjeku održava u blagajni) u kunama Hrvatska narodna banka plaća kamate
u visini od 5,9% godišnje".

V.

Odluka stupa na snagu danom objave u "Narodnim novinama".

O. br. 462/98.
Zagreb, 9. prosinca 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 160/1998-1975
## Odluka o izmjeni Odluke o opsegu, obliku i sadržaju programa revizije i izvještaja o reviziji banaka i štedionica

### NN 160/1998 (16.12.1998.), Odluka o izmjeni Odluke o opsegu, obliku i sadržaju programa revizije i izvještaja o reviziji banaka i štedionica

# HRVATSKA NARODNA BANKA

Na temelju članka 54. i članka 67., stavka 1. točke 21. Zakona o Hrvatskoj
narodnoj banci ("Narodne novine" broj 35/95 - pročišćeni tekst) Savjet
Hrvatske narodne banke na sjednici održanoj 9. prosinca 1998. godine, donio
je

## **ODLUKU**

### **O IZMJENI ODLUKE O OPSEGU, OBLIKU I SADRŽAJU PROGRAMA REVIZIJE I IZVJEŠTAJA O REVIZIJI BANAKA I ŠTEDIONICA**

I.

U Odluci o opsegu, obliku i sadržaju programa revizije i izvještaja
o reviziji banaka i štedionica ("Narodne novine", broj 93/98) tekst u točki
4. briše se.

II.

Tekst u točki 5. briše se.

III.

Točka 6. mijenja se i glasi:

"Banka je dužna u roku od 6 mjeseci od isteka poslovne godine Hrvatskoj
narodnoj banci dostaviti izvještaj o obavljenoj reviziji ovjerovljen od
strane ovlaštene revizorske tvrtke, a koji je usvojila glavna skupština
banke."

IV.

U točki 14. u stavku 2. postotak "0,5%" zamjenjuje se postotkom "1%".

V.

U prilogu 5, u točkama pod rednim brojem (17.) i (18.) tekst "čl. 22.
i 23." zamjenjuje se tekstom "čl. 25. i 26.".

VI.

U prilogu 6A, u točki pod rednim brojem 5. tekst "čl. 22. i 23." zamjenjuje
se tekstom "čl. 25. i 26.", a stavci pod rimsko IV. i V. brišu se.

VII.

U prilogu 6B, u stavku pod rimski V. tekst "čl. 22. i 23." zamjenjuje
se tekstom "čl. 25. i 26.".

VIII.

Ova Odluka stupa na snagu danom objave u "Narodnim novinama".

O.br. 463/98.
Zagreb, 9. prosinca 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 160/1998-1976
## Objava o brisanju iz upisnika proizvođača poljoprivrednog sadnog materijala

### NN 160/1998 (16.12.1998.), Objava o brisanju iz upisnika proizvođača poljoprivrednog sadnog materijala

# MINISTARSTVO POLJOPRIVREDE I ŠUMARSTVA

## **OBJAVA**

### **O BRISANJU IZ UPISNIKA PROIZVOĐAČA POLJOPRIVREDNOG SADNOG MATERIJALA**

Ministarstvo poljoprivrede i šumarstva na temelju članka 6. stavka 2.,
Zakona o sjemenu, sadnom materijalu i priznavanju sorti poljoprivrednog
bilja ("Narodne novine", br. 131/97), objavljuje da se iz Upisnika proizvođača
poljoprivrednog sadnog materijala brišu:

1. "AGRARIA SERTIĆ" poduzeće za proizvodnju, trgovinu, usluge, s.p.o.,
Jastrebarsko, rješenjem: Klasa: UP/I-320-11/98-1/28, od 23. 02. 1998.,

2. "COMUNIS" s.p.o., Turjaci, Sinj, rješenjem: Klasa: UP/I-320-11/97-1/315,
od 1. 12. 1997.,

3. "GEMMA" d.o.o., za proizvodnju, trgovinu i usluge, Sisak, rješenjem:
Klasa: UP/I-320-18/98-1/6, od 7. 07. 1998.,

4. "JOSIP KRAŠ" prehrambena industrija, Zagreb, rješenjem: Klasa: UP/I-320-11/97-01/303,
od 26. 11. 1997.,

5. PZ "KAŠTEL STARI", Kaštel Stari, rješenjem: Klasa: UP/I-320-11/97-1/322,
od 4. 12. 1997.,

6. "POLJOPRIVREDNO DOBRO" p.o., Čakovec, rješenjem: Klasa: UP/I-320-11/98-1/168,
od 25. 05. 1998.,

7. POLJOPRIVREDNA STANICA s.p.o., Velika Gorica, rješenjem: Klasa: 02-UP/I-320/-11/91-01/11,
od 6. 06. 1991.

8. RATARSTVO "PODRAVSKA SLATINA" d.o.o., Podravska Slatina, rješenjem:
Klasa: UP/I-320-11/98-1/180, 29. 05. 1998.,

9. "ZAGREB-FRUIT" d.o.o., Zagreb, rješenjem: KLASA: UP/I-320-11/97-1/321,
od 2. 12. 1997.,

10. IPK OSIJEK RO "RATARSTVO - STOČARSTVO" d.o.o., Osijek, rješenjem:
Klasa: UP/I-320-18/97-01/8, od 10. 09. 1997.,

11. ŠUMSKO GOSPODARSTVO SISAK - OOUR ZA UZGOJ I ZAŠTITU ŠUMA, Sisak,
rješenjem: Klasa: UP/I-320-18/98-01/5, od 9. 07. 1998.,

12. OOUR "STAKLENICI" - RO PIK JADRO SPLIT, Split, rješenjem: Klasa:
UP/I-320-11/90-01/59, od 7. 01. 1991.,

13. RO "VINO-VOĆE" - SOUR "JASINJE", Slavonski Brod, rješenjem: Klasa:
UP/I-320-11/91-01/7, 12. 03. 1991.

Klasa: 320-1/98-1/773
Urbroj: 525-02-98-02
Zagreb, 4. prosinca 1998.

Ministar
**mr. Zlatko Dominiković,** v. r.

Ostalo, NN 160/1998-1977
## Rješenje Ustavnog suda Republike Hrvatske broj U-III-871/1998. od 30. studenoga 1998.

### NN 160/1998 (16.12.1998.), Rješenje Ustavnog suda Republike Hrvatske broj U-III-871/1998. od 30. studenoga 1998.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća u postupku povodom ustavne
tužbe J. R., Z. R. i I. V., svi iz Z., zastupani po punomoćnicima M. M.
i M. Č., odvjetnicima iz Z., na sjednici Vijeća održanoj dana 30. studenoga
1998. godine, jednoglasno je donio

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

J. R., Z. R. i I. V., svi iz Z. su podnijeli ustavnu tužbu u povodu
presude Upravnog suda Republike Hrvatske, broj: Us-5940/97 od 4. ožujka
1998. godine. Tom presudom je odbijena tužba podnositelja u upravnom sporu
radi naknade za eksproprirane nekretnine.

Podnositelji u ustavnoj tužbi navode da su im povrijeđena ustavna prava
iz članka 48. stavka 1., članka 50. stavka 1., te temeljne ustavne odredbe
iz članka 115. stavka 3. Ustava.

Ustavna tužba nije pravodobna.

Prema članku 29. Ustavnog zakona o Ustavnom sudu Republike Hrvatske
("Narodne novine", broj 13/91 - u nastavku: Ustavni zakon) ustavna tužba
se može podnijeti u roku od mjesec dana računajući od dana primitka odluke
kojom je iscrpljen dopušteni pravni put.

Odluku kojom je iscrpljen dopušteni pravni put, a to je presuda Upravnog
suda Republike Hrvatske od 4. ožujka 1998. godine, punomoćnik podnositelja
je primio 14. rujna 1998. godine.

Podnositelji su ustavnu tužbu podnijeli 15. listopada 1998. godine,
dakle, nakon proteka roka od mjesec dana.

Naime, rok za podnošenje ustavne tužbe počinje teći od dana primitka
odluke kojim je iscrpljen dopušteni pravni put, a završava protekom onog
dana sljedećeg mjeseca koji po svom broju odgovara danu kada je rok otpočeo.
Ako nema tog dana u sljedećem mjesecu rok se završava posljednjeg dana
tog mjeseca.

Stoga je, na temelju članka 26. Ustavnog zakona, a u svezi s člankom
58. Poslovnika Ustavnog suda Republike Hrvatske ("Narodne novine", broj
29/94), odlučeno kao u izreci.

Odluka o objavi temelji se na odredbi članka 20. stavak 1. Ustavnog
zakona.

Broj: U-III-871/1998
Zagreb, 30. studenoga 1998.

USTAVNI SUD REPUBLIKE HRVATSKE

Predsjednik Vijeća **Jurica Malčić,** v. r.

Rješenje, NN 160/1998-1982
## Zakon o izmjenama i dopuni Zakona o unutarnjim poslovima

### NN 161/1998 (18.12.1998.), Zakon o izmjenama i dopuni Zakona o unutarnjim poslovima

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNI ZAKONA O UNUTARNJIM POSLOVIMA**

Proglašavam Zakon o izmjenama i dopuni Zakona o unutarnjim poslovima,
koji je donio Zastupnički dom Hrvatskoga državnog sabora na sjednici 4.
prosinca 1998.

Broj: 081-98-2220/1
Zagreb, 14. prosinca 1998.

Predsjednik
Republike Hrvatske **dr. Franjo Tuđman,** v. r.

## **ZAKON**

### **O IZMJENAMA I DOPUNI ZAKONA O UNUTARNJIM POSLOVIMA**

Članak 1.

U Zakonu o unutarnjim poslovima ("Narodne novine", br. 29/91. - pročišćeni
tekst, 73/91., 19/92. i 76/94.), u članku 24š. stavak 2. mijenja se i glasi:

"Općine, gradovi i Grad Zagreb osiguravaju sredstva za opremanje i održavanje
postojećih javnih skloništa."

Članak 2.

U članku 24v. stavku 1. riječ: "gradnju" i zarez brišu se.

U stavku 1. točka 1. i 2. brišu se.

Stavak 2. mijenja se i glasi:

"Sredstva za opremanje i održavanje skloništa u sastavu stambene ili
poslovne ili stambeno-poslovne zgrade osiguravaju se iz zakupnine za korištenje
skloništa u miru za druge namjene."

Stavak 3. briše se.

Članak 3.

U članku 24z. stavak 1., 2. i 3. brišu se.

U stavku 4. riječ: "Ministarstvo" zamjenjuje se riječima: "Poglavarstvo
općine, grada i Grada Zagreba", riječi: "gradnju i" brišu se, a iza riječi:
"održavanje" dodaje se riječ: "javnih".

U stavku 5. iza riječi: "točke", brišu se brojke: "1" i "2" i riječi:
"i", a riječ: "Ministarstva" zamjenjuje se riječima: "općine, grada i Grada
Zagreba".

Članak 4.

Upravni postupci izdavanja građevnih dozvola, započeti sukladno odredbama
Zakona o izmjenama i dopunama Zakona o unutarnjim poslovima ("Narodne novine",
broj 76/94.), dovršit će se prema odredbama ovoga Zakona.

Članak 5.

Ovaj Zakon stupa na snagu osmog dana od dana objave u "Narodnim novinama".

Klasa: 200-01/92-01/03
Zagreb, 4. prosinca 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 161/1998-1984
## Odluka o potvrđivanju izbora Ivana Šprlje za župana Dubrovačko-neretvanske županije

### NN 161/1998 (18.12.1998.), Odluka o potvrđivanju izbora Ivana Šprlje za župana Dubrovačko-neretvanske županije

# PREDSJEDNIK REPUBLIKE HRVATSKE

Na osnovi članka 32. stavka 3. Zakona o lokalnoj samoupravi i upravi
("Narodne novine" broj 90/92., 94/93 i 117/93.), donosim

## **ODLUKU**

kojom na prijedlog Vlade Republike Hrvatske, potvrđujem izbor IVANA
ŠPRLJE za župana Dubrovačko-neretvanske županije.

Broj: 081-98-2183/1
Zagreb, 7. prosinca 1998.

Predsjednik
Republike Hrvatske **dr. Franjo Tuđman,** v. r.

Odluka, NN 161/1998-1985
## Odluka o potvrđivanju izbora Pere Cvjetovića i Rikarda Rossettia za podžupane Dubrovačko-neretvanske županije

### NN 161/1998 (18.12.1998.), Odluka o potvrđivanju izbora Pere Cvjetovića i Rikarda Rossettia za podžupane Dubrovačko-neretvanske županije

# PREDSJEDNIK REPUBLIKE HRVATSKE

Na osnovi članka 34. Zakona o lokalnoj samoupravi i upravi ("Narodne
novine" broj 90/92., 94/93. i 117/93.), donosim

## **ODLUKU**

kojom na prijedlog Vlade Republike Hrvatske, potvrđujem izbor PERE CVJETOVIĆA
i RIKARDA ROSSETTIA za podžupane Dubrovačko-neretvanske županije

Broj: 081-98-2184/1
Zagreb, 7. prosinca 1998.

Predsjednik
Republike Hrvatske **dr. Franjo Tuđman,** v. r.

Odluka, NN 161/1998-1986
## Rješenje o dopuni Rješenja o određivanju zdravstvenih organizacija za obavljanje zdravstvenih pregleda djelatnika i građana za držanje i nošenje oružja

### NN 161/1998 (18.12.1998.), Rješenje o dopuni Rješenja o određivanju zdravstvenih organizacija za obavljanje zdravstvenih pregleda djelatnika i građana za držanje i nošenje oružja

# **MINISTARSTVO UNUTARNJIH POSLOVA**

Temeljem članka 19. stavka 4. Zakona o oružju (Pročišćeni tekst - "Narodne
novine" br. 46/97.) ministar unutarnjih poslova, uz suglasnost ministra
zdravstva, donosi

## **RJEŠENJE**

### **O DOPUNI RJEŠENJA O ODREĐIVANJU ZDRAVSTVENIH ORGANIZACIJA ZA OBAVLJANJE ZDRAVSTVENIH PREGLEDA DJELATNIKA I GRAĐANA ZA DRŽANJE I NOŠENJE ORUŽJA**

I.

U Rješenju o određivanju zdravstvenih organizacija za obavljanje zdravstvenih
pregleda djelatnika i građana za držanje ili držanje i nošenje oružja ("Narodne
novine" br. 5/93, 16/93., 59/93., 13/94., 95/95., 17/96., 50/96., 54/96.,
67/96., 110/96., 35/97., 76/97., 87/97., 10/98., 28/98., 40/98., 78/98.,
100/98. i 148/98.) u točki I. iza rednog broja 66. dodaju se brojevi i
riječi:

"67. Specijalistička ordinacija medicine rada

Matko Pavlinović, dr. med. spec. med. rada

Makarska, Stjepana Ivičevića 2.;

68. Dom zdravlja Rovinj."

II.

Ovo rješenje stupa na snagu osmog dana od dana objave u "Narodnim novinama".

Broj: 511-01-42-72315/2-1998.
Zagreb, 18. studenoga 1998.

Ministar
**mr. Ivan Penić,** v. r.

Rješenje, NN 161/1998-1987
## Rješenje Ustavnog suda Republike Hrvatske broj U-II-913/1998 od 2. prosinca 1998.

### NN 161/1998 (18.12.1998.), Rješenje Ustavnog suda Republike Hrvatske broj U-II-913/1998 od 2. prosinca 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući povodom
prijedloga za ocjenu ustavnosti i zakonitosti akta, na sjednici održanoj
2. prosinca 1998. godine, donio je sljedeće

## **RJEŠENJE**

I. Odbacuje se prijedlog za pokretanje postupka za ocjenu ustavnosti
i zakonitosti Ugovora sklopljenog između Hrvatskih voda iz Zagreba, Ulica
grada Vukovara 220 i Športsko ribolovnog društva općine Cestica 1995. iz
Cestice od 26. siječnja 1998. godine.

II. Ovo rješenje objavit će se u "Narodnim novinama".

Obrazloženje

Hrvatski športsko ribolovni savez podnio je prijedlog za ocjenu ugovora
kojeg su sklopile kao ugovorne strane Hrvatske vode iz Zagreba, Ulica grada
Vukovara 220 i Športsko ribolovno društvo općine Cestica 1995. iz Cestice,
Varaždinska 53.

Predlagatelj je Ustavnom sudu Republike Hrvatske predložio da utvrdi
opseg prava koja proizlaze iz predmetnog ugovora, te je predložio da Ustavni
sud Republike Hrvatske predmetni ugovor proglasi protuzakonitim i stavi
ga izvan snage.

Prijedlog nije dopušten.

Prema članku 125. al. 1. i 2. Ustava Republike Hrvatske, Ustavni sud
odlučuje o suglasnosti zakona s Ustavom te suglasnosti drugih propisa s
Ustavom i zakonom. Značenje drugog propisa imaju akti kojima se na općenit,
apstraktan način uređuju određeni pravni odnosi za neodređen broj adresata.

U konkretnom slučaju predmetni ugovor nije propis, već je dvostrani
pravni posao, kojim su ugovorne stranke ugovorile međusobna prava i obveze
u svezi s iskorištavanjem javnog vodnog dobra za športske i rekreacijske
namjere. Ugovor kao dvostrani pravni akt, čija se zakonitost osporava,
može se pobijati pred nadležnim sudom.

Slijedom iznijetoga, osporeni ugovor nema značaj propisa koji podliježe
ustavnosudskoj ocjeni u smislu odredbe članka 125. al. 2. Ustava Republike
Hrvatske.

Iz tih je razloga, temeljem članka 26. Ustavnog zakona o Ustavnom sudu
Republike Hrvatske ("Narodne novine", broj 13/1991), riješeno kao u izreci.

Odluka o objavi iz točke II. izreke, temelji se na odredbi članka 20.
stavka 1. Ustavnog zakona o Ustavnom sudu Republike Hrvatske.

Broj: U-II-913/1998.
Zagreb, 2. prosinca 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 161/1998-1992
## Zakon o najvišoj mirovini

### NN 162/1998 (22.12.1998.), Zakon o najvišoj mirovini

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O NAJVIŠOJ MIROVINI

Proglašavam Zakon o najvišoj mirovini, koji je donio Zastupnički dom
Hrvatskoga državnog sabora na sjednici 11. prosinca 1998.

Broj: 081-98-2225/1

Zagreb, 16. prosinca 1998.

Predsjednik

Republike Hrvatske

dr. Franjo Tuđman, v. r.

## **ZAKON**

### **O NAJVIŠOJ MIROVINI**

Članak 1.

(1) Ovim se Zakonom određuje najviša mirovina koju može ostvariti osiguranik
kojemu se mirovina određuje prema Zakonu o mirovinskom osiguranju.

(2) Svota najviše mirovine iz stavka 1. ovoga članka određuje se množenjem
osobnih bodova iz članka 2. ovoga Zakona, mirovinskog faktora i aktualne
vrijednosti mirovine.

Članak 2.

Osobni bodovi za određivanje najviše mirovine prema ovome Zakonu utvrđuju
se tako da se ukupni mirovinski staž osiguranika pomnoži sa 3,8 vrijednosnih
bodova i polaznim faktorom.

Članak 3.

Ovaj Zakon stupa na snagu osmog dana objave u "Narodnim novinama", a
primjenjivat će se od 1. siječnja 1999.

Klasa: 140-01/98-02/07
Zagreb, 11. prosinca 1998.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 162/1998-1996
## Odluka o osnivanju istražnog povjerenstva za ispitivanje okolnosti nastanka plana "Lisica", utvrđivanje njegovih autora i njihovih motiv

### NN 162/1998 (22.12.1998.), Odluka o osnivanju istražnog povjerenstva za ispitivanje okolnosti nastanka plana "Lisica", utvrđivanje njegovih autora i njihovih motiv

# ZASTUPNIČKI DOM HRVATSKOGA DRŽAVNOG SABORA

Na temelju članka 3. Zakona o istražnim povjerenstvima ("Narodne novine",
br. 24/96.), Zastupnički dom Hrvatskoga državnog sabora, na sjednici 11.
prosinca 1998., donio je

## **ODLUKU**

### **O OSNIVANJU ISTRAŽNOG POVJERENSTVA ZA ISPITIVANJE OKOLNOSTI NASTANKA PLANA "LISICA", UTVRĐIVANJE NJEGOVIH AUTORA I NJIHOVIH MOTIVA**

I.

Radi zaštite temeljnih vrednota Ustava Republike Hrvatske određenih
člankom 3. Ustava osniva se Istražno povjerenstvo za ispitivanje okolnosti
nastanka plana "Lisica", utvrđivanje njegovih autora i njihovih motiva.

II.

Za istraživanje Istražnog povjerenstva iz točke I. ove Odluke postoji
javni interes jer se već četiri godine govori o planu "Lisica", a u novije
vrijeme i u priopćenju sa sjednice Predsjedništva Hrvatske demokratske
zajednice od 14. studenoga 1998.

III.

Istražno povjerenstvo dužno je utvrditi sljedeće:

a) Radi odgovora na pitanje tko su autori plana "Lisica" Istražno povjerenstvo
ispitat će Dražena Budišu, Jozu Radoša, Gorana Granića, Ivu Božićevića,
Tončija Tadića, Branka Levačića, Hrvoja Zorića, Božu Kovačevića i po potrebi
druge sadašnje ili bivše članove Hrvatske socijalno liberalne stranke.

b) Istražno povjerenstvo utvrdit će autentični tekst plana "Lisica".

c) Istražno povjerenstvo utvrdit će postoji li veza između plana "Lisica"
i parlamentarne krize iz 1994. godine i da li su oni u kakvoj vezi sa sadašnjim
zbivanjima u Hrvatskom državnom saboru.

IV.

Radi utvrđivanja okolnosti nastanka plana "Lisica", njegova stvarnog
sadržaja i motiva u izradi tog plana, osim naprijed navedenih osoba ispitat
će se i članovi Predsjedništva Hrvatske demokratske zajednice koji mogu
o tome svjedočiti, a s obzirom na naprijed navedeno priopćenje sa sjednice
Predsjedništva Hrvatske demokratske zajednice.

V.

Istražno povjerenstvo dužno je obaviti istraživanje za koje je osnovano
najkasnije u roku od tri mjeseca, te nakon toga podnijeti izvješće s prijedlogom
mjera Zastupničkom domu Hrvatskoga državnog sabora.

VI.

Sustav Istražnog povjerenstva određuje se kako slijedi:

*predsjednik:*

VLADIMIR ŠEKS,

*potpredsjednik:*

VLADO JUKIĆ,

*članovi:*

VICE VUKOJEVIĆ,

BOSILJKO MIŠETIĆ,

MILIVOJ KUJUNDŽIĆ,

MLADEN JURKOVIĆ,

ZDENKA BABIĆ-PETRIČEVIĆ,

JADRANKA KOSOR,

ĐURO PERICA,

MARIN JURJEVIĆ,

HRVOJE KRALJEVIĆ,

PETAR ŽITNIK,

ZLATKO KRAMARIĆ,

MIROSLAV KIŠ,

ALOJZ BRKIĆ.

VII.

Tajnik Istražnog povjerenstva je Anto Kovačević.

VIII.

Ova Odluka stupa na snagu danom donošenja.

Klasa: 700-01/98-01/07
Zagreb, 11. prosinca 1998.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Odluka, NN 162/1998-1998
## Odluka o razrješenju člana Odbora za gospodarstvo, razvoj i obnovu Zastupničkog doma Hrvatskoga državnog sabora

### NN 162/1998 (22.12.1998.), Odluka o razrješenju člana Odbora za gospodarstvo, razvoj i obnovu Zastupničkog doma Hrvatskoga državnog sabora

# ZASTUPNIČKI DOM HRVATSKOGA DRŽAVNOG SABORA

Na temelju članka 80. Ustava Republike Hrvatske i članka 69. Poslovnika
Zastupničkog doma Hrvatskoga državnog sabora, Zastupnički dom Hrvatskoga
državnog sabora na sjednici 11. prosinca 1998., donio je

## **ODLUKU**

### **O RAZRJEŠENJU ČLANA ODBORA ZA GOSPODARSTVO, RAZVOJ I OBNOVU ZASTUPNIČKOG DOMA HRVATSKOGA DRŽAVNOG SABORA**

Razrješuje se dužnosti člana Odbora za gospodarstvo, razvoj i obnovu
Zastupničkog doma Hrvatskoga državnog sabora mr. sc. dr. ANTUN PITLOVIĆ.

Klasa: 080-02/98-07/13
Zagreb, 11. prosinca 1998.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Odluka, NN 162/1998-1999
## Odluka o izboru člana Odbora za gospodarstvo, razvoj i obnovu Zastupničkog doma Hrvatskoga državnog sabora

### NN 162/1998 (22.12.1998.), Odluka o izboru člana Odbora za gospodarstvo, razvoj i obnovu Zastupničkog doma Hrvatskoga državnog sabora

# ZASTUPNIČKI DOM HRVATSKOGA DRŽAVNOG SABORA

Na temelju članka 80. Ustava Republike Hrvatske i članka 69. Poslovnika
Zastupničkog doma Hrvatskoga državnog sabora, Zastupnički dom Hrvatskoga
državnog sabora na sjednici 11. prosinca 1998., donio je

## **ODLUKU**

### **O IZBORU ČLANA ODBORA ZA GOSPODARSTVO, RAZVOJ I OBNOVU ZASTUPNIČKOG DOMA HRVATSKOGA DRŽAVNOG SABORA**

Za člana Odbora za gospodarstvo, razvoj i obnovu Zastupničkog doma Hrvatskoga
državnog sabora bira se dr. STANISLAV JANOVIĆ.

Klasa: 080-02/98-03/40
Zagreb, 11. prosinca 1998.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Odluka, NN 162/1998-2000
## Uredba o produljenju rokova iz članaka 9. i 10. Zakona o izmjenama i dopunama Zakona o prodaji stanova na kojima postoji stanarsko pravo ("Narodne novine", broj 68/98

### NN 163/1998 (23.12.1998.), Uredba o produljenju rokova iz članaka 9. i 10. Zakona o izmjenama i dopunama Zakona o prodaji stanova na kojima postoji stanarsko pravo ("Narodne novine", broj 68/98

# **VLADA REPUBLIKE HRVATSKE**

Na temelju članka 59. Zakona o prodaji stanova na kojima postoji stanarsko
pravo ("Narodne novine", br. 43/92 - pročišćeni tekst, 69/92, 25/93, 26/93,
48/93, 2/94, 29/94, 44/94, 58/95, 11/96, 11/97 i 68/98), Vlada Republike
Hrvatske je na sjednici održanoj 18. prosinca 1998. godine, donijela

## **UREDBU**

### **O PRODULJENJU ROKOVA IZ ČLANAKA 9. I 10. ZAKONA O IZMJENAMA I DOPUNAMA ZAKONA O PRODAJI STANOVA NA KOJIMA POSTOJI STANARSKO PRAVO ("Narodne novine", broj 68/98)**

Članak 1.

Rok iz članka 9. stavka 1. podstavka 1. Zakona o izmjenama i dopunama
Zakona o prodaji stanova na kojima postoji stanarsko pravo ("Narodne novine",
broj 68/98), produljuje se do 30. lipnja 1999. godine.

Članak 2.

Rok iz članka 10. Zakona o izmjenama i dopunama Zakona o prodaji stanova
na kojima postoji stanarsko pravo ("Narodne novine", broj 68/98), produljuje
se do 28. veljače 1999. godine.

Članak 3.

Ova Uredba stupa na snagu danom objave u "Narodnim novinama".

Klasa: 370-01/95-01/08
Urbroj: 5030109-98-10
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 163/1998-2004
## Odluka o promjeni svote carine po mjernoj jedinici pri uvozu pojedinih poljoprivrednih i prehrambenih proizvoda iz dodatka A Carinske tarife

### NN 163/1998 (23.12.1998.), Odluka o promjeni svote carine po mjernoj jedinici pri uvozu pojedinih poljoprivrednih i prehrambenih proizvoda iz dodatka A Carinske tarife

# VLADA REPUBLIKE HRVATSKE

Na temelju članka 7. Zakona o carinskoj tarifi ("Narodne novine", br.
49/96 i 80/96), Vlada Republike Hrvatske je na sjednici održanoj 18. prosinca
1998. godine, donijela

## **ODLUKU**

### **O PROMJENI SVOTE CARINE PO MJERNOJ JEDINICI PRI UVOZU POJEDINIH POLJOPRIVREDNIH I PREHRAMBENIH PROIZVODA IZ DODATKA A CARINSKE TARIFE**

I.

Visina svote carine po mjernoj jedinici pri uvozu poljoprivrednih i
prehrambenih proizvoda iz ovih tarifnih oznaka iz Dodatka A Carinske tarife
mijenja se i iznosi:

|  |  |  |  |  |
| --- | --- | --- | --- | --- |
| **Tarifni    broj    Carinske        tarife** | **Tarifna     oznaka** | **Naziv** | **Mjerna     jedinica** | **Svota carine    u kunama po        mjernoj        jedinici** |
| 07.01 |  | Krumpir, svježi ili rashlađeni: |  |  |
|  | 0701.10 | - Sjemenski | kg | 0.00 |
| 08.10 |  | Ostalo svježe voće: |  |  |
|  | 0810.50 | - kivi | kg | 1.50 |

II.

Danom stupanja na snagu ove Odluke prestaje važiti sadržaj Dodatka A
- Svota carine po mjernoj jedinici robe za poljoprivredne i prehrambene
proizvode - unutar Carinske tarife ("Narodne novine", br. 49/96, 73/96,
81/96, 93/96, 11/97, 32/97, 51/97, 73/97, 76/97, 96/97, 101/97, 112/97,
119/97, 139/97, 142/97, 5/98, 19/98, 24/98, 34/98, 35/98, 36/98, 48/98,
71/98, 89/98, 90/98, 98/98, 120/98, 122/98, 129/98, 132/98, 140/98, 145/98,
151/98 i 157/98), za tarifne oznake navedene u ovoj Odluci.

III.

Ova Odluka stupa na snagu četvrtog dana od dana objave u "Narodnim novinama".

Klasa: 413-01/96-03/02
Urbroj: 5030116-98-47
Zagreb, 18. prosinca 1998.

Predsjednik
**mr. Zlatko Mateša,** v. r.

Odluka, NN 163/1998-2007
## Odluka o davanju suglasnosti na Statut dioničkog društva Hrvatske pošte

### NN 163/1998 (23.12.1998.), Odluka o davanju suglasnosti na Statut dioničkog društva Hrvatske pošte

# VLADA REPUBLIKE HRVATSKE

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98) i članka 11. Zakona o osnivanju javnog hrvatskog
poštanskog i telekomunikacijskog poduzeća ("Narodne novine", broj 42/90,
61/91 i 109/93), Vlada Republike Hrvatske je na sjednici održanoj 18. prosinca
1998. godine, donijela

## **ODLUKU**

### **O DAVANJU SUGLASNOSTI NA STATUT DIONIČKOG DRUŠTVA HRVATSKE POŠTE**

I.

Daje se suglasnost na Statut dioničkog društva Hrvatske pošte koji je
donesen na sjednici Upravnog odbora Javnog poduzeća Hrvatska pošta i telekomunikacije,
Zagreb, na 12. sjednici održanoj 7. prosinca 1998. godine.

II.

Ova Odluka stupa na snagu danom donošenja, a objavit će se u "Narodnim
novinama".

Klasa: 344-03/98-03/03
Urbroj: 5030116-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Odluka, NN 163/1998-2008
## Odluka o davanju suglasnosti na Statut dioničkog društva Hrvatske telekomunikacije

### NN 163/1998 (23.12.1998.), Odluka o davanju suglasnosti na Statut dioničkog društva Hrvatske telekomunikacije

# VLADA REPUBLIKE HRVATSKE

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98) i članka 11. Zakona o osnivanju javnog hrvatskog
poštanskog i telekomunikacijskog poduzeća ("Narodne novine", broj 42/90,
61/91 i 109/93), Vlada Republike Hrvatske je na sjednici održanoj 18. prosinca
1998. godine, donijela

## **ODLUKU**

### **O DAVANJU SUGLASNOSTI NA STATUT DIONIČKOG DRUŠTVA HRVATSKE TELEKOMUNIKACIJE**

I.

Daje se suglasnost na Statut dioničkog društva Hrvatske telekomunikacije
koji je donesen na sjednici Upravnog odbora Javnog poduzeća Hrvatska pošta
i telekomunikacije, Zagreb, na 12. sjednici, održanoj 7. prosinca 1998.
godine.

II.

Ova Odluka stupa na snagu danom donošenja, a objavit će se u "Narodnim
novinama".

Klasa: 344-03/98-03/02
Urbroj: 5030116-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Odluka, NN 163/1998-2009
## Rješenje o izdavanju dozvole za obavljanje poslova s vrijednosnim papirima Trgovačkom društvu Hypo Alpe Adria vrijednosnice d.o.o. Zagreb

### NN 163/1998 (23.12.1998.), Rješenje o izdavanju dozvole za obavljanje poslova s vrijednosnim papirima Trgovačkom društvu Hypo Alpe Adria vrijednosnice d.o.o. Zagreb

# **KOMISIJA ZA VRIJEDNOSNE PAPIRE REPUBLIKE HRVATSKE**

Sukladno odredbama članka 12. stavka 1. toč. 2. i toč. 11., članka 27.
stavka 1., članka 28. stavka 1. i članka 38. Zakona o izdavanju i prometu
vrijednosnim papirima ("Narodne novine", 107/95., dalje: Zakon), Komisija
za vrijednosne papire Republike Hrvatske (dalje: Komisija), temeljem zahtjeva
trgovačkog društva Hypo Alpe Adria vrijednosnice d.o.o. za poslovanje vrijednosnim
papirima, Zagreb, Koturaška cesta 47 (dalje: Društvo), podnesenog dana
23. srpnja 1998. godine, kojim se traži izdavanje dozvole za obavljanje
poslova s vrijednosnim papirima iz članka 26. stavak 1. toč. 1.4-., 7.
i 8. Zakona, na sjednici održanoj 15. prosinca 1998. godine, donijela je
sljedeće

## **RJEŠENJE**

1. Trgovačkom društvu Hypo Alpe Adria vrijednosnice d.o.o. za poslovanje
vrijednosnim papirima, Zagreb, Koturaška cesta 47, izdaje se dozvola za
obavljanje poslova s vrijednosnim papirima iz članka 26. stavak 1. toč.
1.-4., 7. i 8. Zakona i to:

*1. kupnja i prodaja vrijednosnih papira po nalogu nalogodavca (u
svoje ime, a za tuđi račun)*

*2. trgovina u spekulacijske svrhe - kupnja i prodaja vrijednosnih
papira u svoje ime i za svoj račun*

*3. poslovi posebne burzovne trgovine*

*4. upravljanje portfeljem vrijednosnih papira za račun klijenta*

*5. investicijsko savjetovanje*

*6. poslovi transfernog agenta*

2. Dozvola za obavljanje poslova vrijednosnim papirima iz članka 26.
stavak 1. toč. 1.-3. i 8. Zakona, vrijedi od dana izdavanja, a izdaje se
na neodređeno vremensko razdoblje.

3. Dozvola za obavljanje poslova vrijednosnim papirima iz članka 26.
stavak 1. toč. 4. i 7. Zakona, vrijedi od dana izdavanja, a izdaje se na
određeno vremensko razdoblje, zaključno s danom kojim Komisija otpočne
sa izdavanjem dozvola za obavljanje poslova investicijskog savjetnika.

4. Ovo rješenje upisuje se u Registar izdanih dozvola društvima za poslovanje
s vrijednosnim papirima, za obavljanje poslova iz članka 26. stavak 1.
Zakona, kod Komisije pod rednim brojem 47, s danom upisa 15. prosinca 1998.
godine.

5. Ovo rješenje objavljuje se u "Narodnim novinama".

Klasa: UP/I-450-08/98-01/80
Urbroj: 567-03/98-7
Zagreb, 15. prosinca 1998.

Predsjednik Komisije
**Ivica Smiljan,** v. r.

Rješenje, NN 163/1998-2012